EA วิ่งแรง 5% ราคาทะลุ 50 บ. โบรกฯชี้กำไรครึ่งปีหลังแจ่มรับรายได้CODโครงการ “หนุมาน” หนุน
EA วิ่งแรง 5% ราคาทะลุ 50 บ. ในรอบเกือบ 7 เดือน โบรกฯชี้กำไรครึ่งปีหลังแจ่มรับรายได้ COD โครงการ "หนุมาน" หนุน ล่าสุด ณ เวลา 15.59 น. อยู่ที่ระดับ 50.50 บาท บวก 2.25 บาท หรือ 4.66% สูงสุดที่ระดับ 50.25 บาท ต่ำสุดที่ระดับ 48 บาท มูลค่าการซื้อขาย 2.13 พันล้านบาท
1 ต.ค. 2561

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 15.59 น. อยู่ที่ระดับ 50.50 บาท บวก 2.25 บาท หรือ 4.66% สูงสุดที่ระดับ 50.25 บาท ต่ำสุดที่ระดับ 48 บาท มูลค่าการซื้อขาย 2.13 พันล้านบาท

โดยราคาหุ้นปรับตัวขึ้นแรงทะลุ 5 บาท ในรอบเกือบ 7 เดือน นับตั้งแต่ราคาหุ้นปิดที่ระดับ 50.75 บาท เมื่อวันที่ 7 มี.ค.61
ด้านนักวิเคราะห์ บล.ฟิลลิป (ประเทศไทย) ระบุว่า ขณะนี้คงคำแนะนำ “ซื้อ” หุ้น EA ในราคาเป้าหมายที่ระดับ 54.75 บาท/หุ้น โดยมองว่ากำไรในช่วงครึ่งหลังของปี 2561 จะเติบโตทั้งจากปีก่อนและไตรมาสก่อนหน้า จากการรับรู้กำลังการผลิตใหม่เพิ่มเติมจากโครงการโรงไฟฟ้าพลังงานลมหนุมานที่จะเริ่มทยอยจำหน่ายไฟฟ้าเชิงพาณิชย์ (COD) ภายในปี 2561
อีกทั้งมองว่าผลประกอบการของธุรกิจไบโอดีเซลจะเริ่มกลับมาฟื้นตัวอย่างค่อยเป็นค่อยไปจากนโยบายการสนับสนุนการใช้ B20 ของภาครัฐ ทำให้ทางฝ่ายมองว่าราคาปาล์มจะเริ่มกลับมาฟื้นตัวจากความต้องการที่เพิ่มขึ้น